
Text rozhodnutia
Súd: Krajský súd Bratislava Spisová značka: 14Co/437/2010 Identifikačné číslo súdneho spisu: 1207200783 Dátum vydania rozhodnutia: 16. 07. 2013 Meno a priezvisko sudcu, VSÚ: JUDr. Edita Szabová ECLI: ECLI:SK:KSBA:2013:1207200783.3 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Edity Szabovej a členiek senátu JUDr. Kataríny Javorčíkovej a Mgr. Barbory Bartekovej, v právnej veci navrhovateľky: R. C., F.. D., Z. R. XX, N., zast. Advokátskou kanceláriou MAJLING & NINČÁK, s.r.o., Palárikova 14, Bratislava, IČO: XX XXX XXX, proti odporcom: X. G. G., F.. W., N. X, N., X. M. U., F.. W., Š. XX, N., R.. JUDr. Jánom Pokorným, advokátom, Anenská 1, Bratislava, X. O. C., F.. W., Š. XX, Bratislava a 4. Hlavné mesto SR Bratislava, Primaciálne nám. 1, Bratislava, IČO: XXX XXX, za účasti vedľajšieho účastníka na strane odporcu v 4. rade: Mestská časť Bratislava - Ružinov, Mierová 21, Bratislava, IČO: XXX XXX, o určenie neplatnosti právneho úkonu, o odvolaní odporkyne v 2. rade proti rozsudku Okresného súdu Bratislava II v Bratislave zo dňa 24.3.2010, č.k. 51C/8/2007-517, pomerom hlasov 3:0, takto r o z h o d o l : Krajský súd v Bratislave rozsudok Okresného súdu Bratislava II v Bratislave zo dňa 24.3.2010, č.k. 51C/8/2007-517 m e n í tak, že návrh sa v celom rozsahu z a m i e t a . Navrhovateľka je povinná zaplatiť odporkyni v 2. rade náhradu trov prvostupňového a odvolacieho konania vo výške 887,58 eur k rukám jej právneho zástupcu, do troch dní odo dňa právoplatnosti rozsudku. Odporcom v 1., 3. a 4. rade, ako aj vedľajšiemu účastníkovi na strane odporcu v 4. rade, sa náhrada trov prvostupňového a odvolacieho konania n e p r i z n á v a . o d ô v o d n e n i e : Napadnutým rozsudkom (v poradí druhým) súd prvého stupňa určil, že Zmluva č. 02 0 1286 97 o prevode vlastníctva bytu a zriadení záložného práva, uzatvorená dňa 3.3.1997 medzi M. W., D.. X.XX.XXXX, N. Z. R. XX, N. V. C. mestom SR Bratislava, Primaciálne nám. 1, Bratislava, IČO: XXX XXX, na základe ktorej sa M. W. stal výlučným vlastníkom trojizbového bytu č. 6 na 2. poschodí bytového domu Staré záhrady č. 32, Bratislava, je neplatná. Odporcom v 1. až 4. rade uložil súd povinnosť zaplatiť navrhovateľke spoločne a nerozdielne náhradu trov konania vo výške 650,48 eur k rukám jej právneho zástupcu, a to do troch dní od právoplatnosti rozsudku. Pri svojom rozhodovaní vychádzal zo zistení, že právna predchodkyňa navrhovateľky - O. W., F.. D.G. (matka navrhovateľky) a právny predchodca odporkýň v 1.,2. a 3. rade - M. W. uzatvorili dňa 4.9.1993 manželstvo. Už pred uzavretím manželstva a následne aj po jeho uzavretí manželia bývali spoločne s navrhovateľkou v byte č. 6, nachádzajúcom sa na II. poschodí bytového domu na ulici Staré záhrady 32, Bratislava. Dňa 14.3.1995 si M. W. ako nájomca podal žiadosť o prevod predmetného bytu do vlastníctva na základe zákona č. 182/1993 Z.z., pričom však v tejto žiadosti uviedol svoju osobu ako nájomcu - hlavného užívateľa. V žiadosti však neuviedol, že v tom čase s ním v spoločnej domácnosti žila aj jeho manželka, ale uviedol, že je rozvedený. Dňa 3.3.1997 podpísal M. W. ako nadobúdateľ Zmluvu č. 02 0 1286 97 o prevode vlastníctva bytu a zriadení záložného práva s odporcom v 4. rade ako prevádzajúcim, na základe ktorej mal do svojho výlučného vlastníctva nadobudnúť vlastnícke právo k bytu č. 6 na II. poschodí bytového domu, súp. č. XXXX vo vchode Z. R. Č.. XX, N.. Dňa 17.4.1997 bol na príslušný kataster nehnuteľností doručený návrh na povolenie vkladu vlastníckeho práva spoločne s uvedenou zmluvou o prevode vlastníckeho práva k bytu v prospech nadobúdateľa M. W.. Účastník vkladového konania, t.j. nadobúdateľ M. W. však ešte pred rozhodnutím katastrálneho úradu dňa 24.8.1998 zomrel. Vklad vlastníckeho práva v prospech M. W. bol povolený dňa 2.9.1998, 9 dní po jeho smrti. Starosta mestskej časti Bratislava Ružinov listom zo dňa 12.10.1998, č. OPB/1984/98-Š požiadal Okresný úrad Bratislava II o zastavenie konania o zápise vkladu vlastníctva. V liste uviedol, že pani O. W. mu oznámila, že jej manžel - účastník kúpnej zmluvy o prevode vlastníctva bytu Z. R. 32, č.k.: V-34987/1997, dňa 24.8.1998, zomrel. Zároveň v liste uviedol, že v prípade, že nedošlo k zápisu vlastníckeho práva v prospech vyššie menovaného účastníka zmluvy, mestská časť ako druhý účastník od tejto zmluvy odstupuje. Rozhodnutím zo dňa 8.2.1999, pod č. V-34987/97, OÚ Bratislava II, katastrálny odbor nariadil podľa § 62 ods. 1 písm. a) zákona č. 71/1967 Zb. obnovu konania. Katastrálne konanie nie je do dnešného dňa ukončené, pretože Správa katastra pre Hlavné mesto SR Bratislavu svojím rozhodnutím zo dňa 16.5.2007, pod č.: V-34987/97 konanie prerušila až do právoplatného skončenia konania pod č. 51C/8/2007. Súd mal tiež za zistené, že dedičské konanie po zomrelom M. W. prebehlo na Okresnom súde Bratislava II pod sp. zn.: D 1094/98. Dedičmi po zomrelom sa stali p. O. W., F.. D. a odporkyne v 1. až 3. rade. Dňa 4.2.1999 Mestská časť Bratislava - Ružinov rozhodnutím č.j. Byt. 408/99-Kod konštatovala podľa § 706 ods. 1 a § 708 OZ na základe žiadosti a dopadovej dokumentácie prechod nájmu bytu na O. W. po úmrtí nájomcu bytu M. W.. Pani O. W., rod. D., po smrti M. W. naďalej žila v predmetnom byte, uhrádzala za tento byt všetky náklady spojené s bývaním. Dňa 7.5.2001 odporca v 4. rade uzatvoril Zmluvu č. 02 0 0071001 o prevode vlastníctva bytu, zriadení záložného práva a vecného bremena s nadobúdateľkou pani O. W., ktorou na ňu previedol ten istý byt, ktorý bol predmetom prevodu na nadobúdateľa M. W.. K ďalšiemu prevodu došlo z tohto dôvodu, že v tom čase pôvodný návrh na vklad bol zamietnutý rozhodnutím katastra zo dňa 31.1.2001. Katastrálny úrad v Bratislave, Správa katastra Bratislava II, vklad vlastníckeho práva v prospech pani O. W. povolila dňa 20.6.2002 pod č. V 3360/01, teda pani O. W. sa stala výlučnou vlastníčkou tohto bytu. Krajský súd v Bratislave však svojím rozsudkom zo dňa 16.9.2004 zrušil pôvodné rozhodnutie Okresného úradu Bratislava - katastrálny odbor zo dňa 31.1.2001 pod č. V - 34987/97 a vec vrátil na nové konanie. Následne správa katastra pre Hlavné mesto SR Bratislavu rozhodnutím zo dňa 16.5.2005 vyhovela protestu prokurátora a rozhodnutie správy katastra zo dňa 20.6.2002 pod V - 3360/01, ktorým povolila vklad v prospech O. W. zrušila a rozhodla o zamietnutí návrhu na vklad. Dňa 24.12.2003 zomrela pani O. W.. Dedičské konanie prebehlo na Okresnom súde Bratislava II pod sp.zn. D 68/2004, a jedinou dedičkou bola navrhovateľka, ktorá v zmysle osvedčenia o dedičstve zo dňa 3.9.2004 nadobudla aj nehnuteľnosť - predmetný byt č. 6, na II. poschodí vo vchode Z. R. Č.. XX v Bratislave v celosti, ako aj podiel na spoločných častiach a spoločných zariadeniach domu a spoluvlastnícky podiel k pozemku 6840/109440. Navrhovateľka v predmetnom byte žila v čase smrti svojej matky, a v byte žije aj v súčasnosti, pričom uhrádza všetky náklady spojené s bývaním. S poukazom na ust. § 80 písm. c) O.s.p., § 3, § 39, § 40a, § 101 Občianskeho zákonníka (ďalej len OZ) a na § 16 ods. 1 a § 29a ods. 1 zákona č. 182/1993 Z.z. o vlastníctve bytov a nebytových priestorov v znení neskorších predpisov, dospel súd k záveru, že navrhovateľka preukázala existenciu naliehavého právneho záujmu na určení neplatnosti právneho úkonu, lebo na základe rozhodnutia súdu o tejto žalobe sa definitívne nastolí istota v právnych vzťahoch účastníkov a napevno ich vzťahy vyrieši do budúcnosti. Súd tiež dospel k záveru, že v danom prípade ide o absolútne neplatný právny úkon. Konanie právneho predchodcu odporkýň v 1. až 3. rade považoval za konanie, ktoré je v rozpore so základnými morálnymi zásadami spoločnosti, a teda je správaním v rozpore s dobrými mravmi. Išlo o skutočnosť, že právny predchodca odporkýň v 1. až 3. rade do žiadosti o odkúpenie bytu uviedol, že je rozvedený, hoci v tom čase bol ženatý s právnou predchodkyňou navrhovateľky a ku dňu svojej smrti žil s ňou a jej dcérou v spoločnej domácnosti. So svojou manželkou sa nerozvádzal a neexistoval žiaden iný dôvod, pre ktorý by sa mohol domnievať, že je rozvedený. Vedome teda uviedol v tejto žiadosti nepravdu, na základe ktorej by sa v rozpore s platným právom stal len on výlučným vlastníkom predmetného bytu (za stavu kedy zákonný nárok stať sa jeho vlastníčkou mala aj jeho manželka a byt by sa tak stal súčasťou ich BSM) a v takomto postavení neskôr vystupoval aj pri uzatváraní napadnutej zmluvy o prevode vlastníctva bytu, správal sa teda v rozpore s dobrými mravmi. V danom prípade účelom uvedeného právneho úkonu bolo získanie bytu do výlučného vlastníctva právneho predchodcu odporkýň v 1. až 3. rade s cieľom vylúčiť svoju manželku z nadobudnutia vlastníckeho práva k tomuto bytu. Vzhľadom na závery odvolacieho súdu sa súd po vrátení veci (po zrušení prvého rozsudku vo veci) zaoberal aj otázkou relatívnej neplatnosti právneho úkonu právneho predchodcu odporkýň v 1. až 3. rade. Súd dospel k záveru, že napadnutý právny úkon (okrem absolútnej neplatnosti) je aj relatívne neplatným právnym úkonom, a súčasne k záveru, že námietka odporcov, ktorou namietali premlčanie práva navrhovateľky domáhať sa relatívnej neplatnosti takéhoto právneho úkonu, je nedôvodná. Podľa súdu neplatnosti právneho úkonu sa právna predchodkyňa navrhovateľky, ako aj navrhovateľka domáhali v katastrálnom konaní opakovane, okrem obdobia, keď na tom nemali naliehavý právny záujem - t.j. v období, keď s matkou navrhovateľky dňa 15.3.1999 Mestská časť Bratislava - Ružinov (t.j. pôvodne predávajúci, resp. správca predávanej nehnuteľnosti) uzatvoril riadnu nájomnú zmluvu k tomuto bytu, od ktorého okamihu bola matka navrhovateľky nájomcom, nakoľko, došlo zo zákona k prechodu nájmu bytu (potvrdenie zo dňa 4.2.1999), a takisto v období, keď na základe žiadosti matky navrhovateľky (potvrdenie Mestskej časti Bratislava - Ružinov o prijatí žiadosti zo dňa 21.2.2001) bola dňa 7.5.2001 podpísaná Zmluva č. 02 0 0071 01 o prevode vlastníctva k bytu, vklad bol povolený dňa 20.6.2002, účinky vkladu nastali dňa 5.6.2001, čím sa matka navrhovateľky stala výlučnou vlastníčkou tohto bytu, a aj v období, keď po jej smrti navrhovateľka samotná sa stala výlučnou vlastníčkou tohto bytu na základe Osvedčenia o dedičstve D 68/2004, Dnot 5/2004 a v zmysle tohto osvedčenia bola navrhovateľka zapísaná ako vlastníčka na LV č. 4030. Samotný vedľajší účastník Mestská časť Bratislava - Ružinov, vyššie uvedeným písomným potvrdením zo dňa 4.2.1999 potvrdil, že jedinou nájomníčkou bytu je matka navrhovateľky. Navyše vedľajší účastník dokonca od predmetnej zmluvy o prevode vlastníctva uzatvorenej s M. W. odstúpil tak, ako to aj uvádza v liste adresovanom príslušnému katastru zo dňa 12.10.1998. Pre posúdenie otázky účinného dovolania sa relatívnej neplatnosti navrhovateľkou, resp. jej právnou predchodkyňou, a plynutím premlčacej doby, súd považoval za rozhodujúce nasledujúce udalosti: Dňa 4.2.1999 Mestská časť Bratislava - Ružinov rozhodnutím č.j. Byt. 408/99-Kod konštatovala na základe žiadosti a dopadovej dokumentácie prechod nájmu bytu na O. W. po úmrtí nájomcu bytu M. W.. W. X.X.XXXX pod č. V-34987/97 rozhodnutím OÚ Bratislava II, katastrálny odbor nariadil podľa § 62 ods. 1, písm. a) zákona č. 71/1967 Zb. obnovu konania. Z odôvodnenia rozhodnutia vyplýva, že Mestská časť Bratislava - Ružinov listom zo dňa 12.10.1998 pod č. OPB/1998/98-Š na základe oznámenia A.. O. W. o úmrtí svojho manžela, požiadala až dňa 21.10.1998 Okresný úrad Bratislava II, katastrálny odbor o zastavenie konania o zápise vkladu do katastra nehnuteľností - odstúpením od zmluvy. Rozhodnutím zo dňa 31.1.2001 Okresný úrad Bratislava II, katastrálny odbor pod č. V-34 987/1997 rozhodol o tom, že katastrálne konanie o návrhu na vklad vlastníckeho práva vo veci účastníkov Hlavné mesto SR Bratislava a M. W., zamieta. Voči tomuto rozhodnutiu podala dňa 3.10.2002 odvolanie M. W., dedička po zomr. M. W.Á.. Krajský súd v Bratislave po preskúmaní napadnutého rozhodnutia ho zrušil rozsudkom zo dňa 16.9.2004 a vec vrátil na nové konanie. Dňa 7.5.2001 uzatvorila právna predchodkyňa navrhovateľky s odporcom v 4. rade Zmluvu č. 02 0 0071 01 o prevode vlastníctva k bytu. Katastrálny úrad v Bratislave, Správa katastra Bratislava II, vklad vlastníckeho práva v prospech pani O. W. povolila dňa 20.6.2002 pod č. V 3360/01, pričom účinky vkladu nastali dňa 5.6.2001, teda pani O. W. sa stala výlučnou vlastníčkou tohto bytu. O. W. zomrela dňa 24.12.2003, dedičské konanie prebehlo na Okresnom súde Bratislava II pod č.k D 68/2004, a jedinou dedičkou bola navrhovateľka, ktorá v zmysle osvedčenia o dedičstve zo dňa 3.9.2004 nadobudla aj nehnuteľnosť - predmetný byt č. 6, na II. poschodí vo vchode Z. R. Č.. XX S. N. v celosti, ako aj podiel na spoločných častiach a spoločných zariadeniach domu a spoluvlastnícky podiel k pozemku 6840/109440. Vzhľadom na vyššie uvedený priebeh udalostí vzťahujúcich sa k predmetnému bytu mal súd za to, že najskôr až okamihom, kedy Správa katastra pre hlavné mesto SR Bratislavu, pracovisko Bratislava II rozhodnutím zo dňa 16.5.2005 zrušila rozhodnutie bývalého katastrálneho úradu zo dňa 20.6.2002 pod č. V-3360/01, ktorým bol povolený vklad vlastníckeho práva v prospech právnej predchodkyne navrhovateľky a dňa 20.7.2005 rozhodla o zamietnutí návrhu na vklad vlastníckeho práva do katastra v prospech právnej predchodkyne navrhovateľky, teda odo dňa 16.5.2005 mohla prvýkrát začať navrhovateľke plynúť trojročná premlčacia lehota na uplatnenie relatívnej neplatnosti právneho úkonu. Vychádzal z toho, že v predchádzajúcom období odporca v 4. rade oznámil OÚ, odboru katastrálnemu, že odstupuje od zmluvy uzavretej s M. W., následne rozhodol o prechode nájmu bytu na právnu predchodkyňu navrhovateľky, s ktorou v roku 2001 uzavrel zmluvu o prevode vlastníckeho práva k predmetnému bytu. Navrhovateľka, resp. jej právna nástupkyňa, nemala žiaden dôvod a najmä nemala naliehavý právny záujem domáhať sa takejto neplatnosti (súdnou cestou), keďže bola najprv nájomníčkou uvedeného bytu z dôvodu, že na ňu rozhodnutím vlastníka predmetného bytu Hlavného mesta SR Bratislava prešiel nájom bytu, a následne sa na základe zmluvy č. 02 0 0071 01 o prevode vlastníctva k bytu uzavretej medzi ňou a vlastníkom Hlavným mestom SR Bratislava, ktorej vklad nadobudol právne účinky dňa 5.6.2001, stala jeho vlastníčkou. Navrhovateľka potom podala na súd žalobu dňa 10.1.2007, teda žaloba bola podaná pred uplynutím trojročnej premlčacej doby, a touto žalobou sa domáhala vyslovenia tak relatívnej, ako aj absolútnej neplatnosti predmetného právneho úkonu. S tvrdením odporkýň v 1. až 3. rade, že premlčacia doba začala plynúť dňom uzavretia Zmluvy o prevode vlastníctva uzavretej medzi M. W. a odporcom v 4. rade, ktorá bola uzavretá dňa 3.3.1997, a teda všeobecná trojročná premlčacia lehota uplynula 3.3.2000, sa súd nestotožnil, a v tejto súvislosti poukázal na to, že vedľajší účastník, ktorý mal predmetný byt od vlastníka v správe, a ktorý predmetný byt previedol na M. W., oznámil katastrálnemu odboru, že od predmetnej zmluvy odstupuje. Neplatnosti takéhoto odstúpenia sa nikto v danom období a ani dodnes nedovolal, a až na pojednávaní pred súdom v tomto konaní odporkyne namietli neplatnosť takéhoto odstúpenia z dôvodu, že vedľajší účastník nemal splnomocnenie od vlastníka bytu na takýto právny úkon. Keďže sa právna predchodkyňa domnievala, že došlo zo strany predávajúceho k platnému odstúpeniu od zmluvy, a vlastník následne aj vykonal ďalšie právne úkony, ktoré je oprávnený v zmysle platného právneho poriadku vykonať výlučne vlastník (rozhodol o tom, že na ňu prešiel nájom, a následne aj previedol na ňu vlastnícke právo k bytu), nemala právna predchodkyňa navrhovateľky dôvod namietať relatívnu neplatnosť predmetnej zmluvy, keď z listín, ako aj z rozhodnutia katastrálneho odboru vyplývalo, že došlo k odstúpeniu predávajúceho od tejto zmluvy, a takéto odstúpenie žiaden z právnych nástupcov M. W. nenamietal. Preto súd návrhu v celom rozsahu vyhovel a určil neplatnosť napadnutej zmluvy o prevode vlastníctva. O trovách konania súd rozhodol podľa § 142 ods. 1 O.s.p. a navrhovateľke priznal náhradu trov konania spolu vo výške 650,48 eur, ktoré spočívajú v zaplatenom súdnom poplatku vo výške 99,58 eur a v trovách právneho zastúpenia vo výške 550,90 eur. Proti tomuto rozsudku podala včas odvolanie odporkyňa v 2. rade, ktorá namietla, že rozhodnutie prvostupňového súdu vychádza z nesprávneho právneho posúdenia veci. Poukázala na to, že prvostupňový súd vo veci konal po zrušení jeho predchádzajúceho rozsudku odvolacím súdom, ktorý vo svojom rozhodnutí vyslovil právny názor, že predmetná zmluva je relatívne neplatný právny úkon. Prvostupňový súd, aby vyhovel požiadavke § 226 O.s.p., v napadnutom rozsudku síce skonštatoval, že predmetná zmluva je relatívne neplatný právny úkon, ale s tým, že premlčacia lehota navrhovateľke začala plynúť až od okamihu, kedy mohla prvýkrát uplatniť svoje právo na podanie žaloby (16.5. 2005). Prvostupňový súd zároveň vyslovil právny názor, že ide aj o absolútne neplatný právny úkon podľa § 39 OZ pre rozpor s dobrými mravmi. Konštrukcia začatia plynutia premlčacej lehoty vytvorená súdom však nemá oporu v ustanoveniach OZ. Premlčacia lehota na uplatnenie relatívnej neplatnosti právneho úkonu sa riadi všeobecnou premlčacou lehotou podľa § 101 OZ. Pri práve uplatniť neplatnosť právneho úkonu táto lehota začína plynúť od nasledujúceho dňa po tom, ako bol právny úkon urobený, bez ohľadu na to, kedy sa o neplatnosti právneho úkonu strana dovolávajúca sa jeho neplatnosti dozvedela. V konaní bolo preukázané, že M. W. právny úkon - kúpnu zmluvu uzavrel dňa 3.3.1997, preto premlčacia lehota na uplatnenie relatívnej neplatnosti tohto právneho úkonu začala plynúť dňa 4.3.1997 už právnej predchodkyni navrhovateľky (§ 111 OZ). Odvolateľka ďalej vytkla prvostupňovému súdu, že sa zameral na odôvodnenie svojho právneho názoru, pričom sa nevysporiadal s dôkazmi, ktoré svedčili proti nemu. Záver súdu, že M. W. v žiadosti o prevod vlastníctva bytu uviedol, že je rozvedený, nezodpovedá dokladu založenému do súdneho spisu (žiadosti doručenej Mestskej časti Bratislava - Ružinov dňa 14.3.1995). V žiadosti M. W. len neuviedol manželku, čo je podstatný rozdiel. Mestská časť Bratislava - Ružinov ako správca bytu z iných dokladov týkajúcich sa bytu vedel, koľko osôb a v akom právnom vzťahu v byte býva. Preto uvedený právny názor prvostupňového súdu nemá oporu vo vykonanom dokazovaní. Súd tiež skonštatoval, že právna predchodkyňa navrhovateľky sa neplatnosti právneho úkonu domáhala už v katastrálnom konaní. Súd nesprávne posúdil obsah podania právnej predchodkyne navrhovateľky z 5.10.1998 adresovanému katastrálnemu orgánu, ktorým mu oznámila, že nadobúdateľ zomrel. Týmto svojím podaním neuplatnila neplatnosť právneho úkonu z dôvodu rozporu so zákonom spočívajúci v tom, že kupujúcou mala byť aj ona. Rovnako dôvod neplatnosti právneho úkonu - uzavretie kúpnej zmluvy len s jedným z manželov, neuplatnila právna predchodkyňa navrhovateľky ani v podaní pre Miestny úrad mestskej časti Ružinov. Súd tiež nesprávne vyhodnotil v prospech navrhovateľky podanie starostu mestskej časti Bratislava - Ružinov katastrálnemu odboru (list zo dňa 12.10.1998), ktorým podľa súdu došlo k odstúpeniu od zmluvy. Aj napriek tomu, že povereniami pre starostu mestskej časti bolo preukázané, že starosta mestskej časti bol za predávajúceho oprávnený len uzatvárať kúpne zmluvy a podávať návrhy na výmaz záložného práva, čo bolo v povereniach vyslovene uvedené (§ 31 ods. 1 OZ), prvostupňový súd hodnotil tento úkon ako platný, aj keď je preukázané, že starosta mestskej časti prekročil oprávnenia dané povereniami, teda ide o absolútne neplatný právny úkon. Navyše prvostupňový súd prehliadol aj text tohto podania, podľa ktorého starosta mestskej časti formuloval podanie ako podmienený právny úkon pre prípad, že ešte nedošlo k zápisu vlastníckeho práva v prospech M. W.. Pritom ako dôvod sa uvádza len skutočnosť, že účastník kúpnej zmluvy zomrel. V čase vykonania tohto právneho úkonu (12.10.1998) však už bolo o vklade vlastníckeho práva rozhodnuté (2. 9. 1998). Teda aj v tomto prípade išlo o iný dôvod, a nie o dôvod neplatnosti spočívajúci v tom, že byt kupoval len jeden z nájomcov. Súd pri tomto úkone ďalej prehliadol, že právny úkon odstúpenia od zmluvy, aj keď je urobený v katastrálnom konaní, môže vo vzťahu k účastníkom právneho úkonu nadobudnúť právny význam len vtedy, ak je účastníkom konania doručený. V tomto konaní však ani spisom katastrálneho úradu nebolo preukázané, že by podanie starostu mestskej časti z 12.10.1998 bolo doručené právnym nástupcom kupujúceho. Vo svojom odvolaní odvolateľka opätovne poukázala na to, že je pravdou, že odporca v 4. rade uzavrel dňa 3.3.1997 zmluvu č. 020128697 len s právnym predchodcom (otcom) odporkýň v 1. až 3. rade. Uplatnenie nároku na prevod vlastníctva bytu podľa zák. č. 182/1993 Z.z. len jedným z manželov spoločných nájomcov bytu, a následné uzavretie zmluvy o prevode vlastníctva bytu nie je bežnou vecou, ktorú môže vybavovať len jeden z manželov, a preto na takýto právny úkon treba aplikovať ustanovenie druhej vety § 145 ods. 1 OZ o neplatnosti právneho úkonu. Takýto právny úkon môže byť neplatný len relatívne, a nie absolútne. Z uvedeného dôvodu navrhla rozsudok prvostupňového súdu zmeniť a návrh na určenie neplatnosti právneho úkonu v celom rozsahu zamietnuť a zaviazať navrhovateľku na náhradu trov prvostupňového a odvolacieho konania. K odvolaniu odporkyne v 2. rade zaujala stanovisko navrhovateľka, v ktorom uviedla, že rozhodnutie súdu považuje za správne a zákonné. Navrhovateľka od začiatku tvrdí, že v danom prípade ide o súbeh relatívnej a absolútnej neplatnosti právneho úkonu. Matka navrhovateľky uzavrela s pánom W. manželstvo dňa 4.9.1993, čím podľa § 704 OZ vznikol obom manželom spoločný nájom bytu. Ich manželstvo zaniklo až smrťou pána W. W. XX.X.XXXX, teda v čase podania žiadosti o prevod bytu do vlastníctva boli ako manželia obaja spoloční nájomcovia tohto bytu. Napriek tejto skutočnosti však odporca v 4. rade prostredníctvom vedľajšieho účastníka uzatvoril s pánom W. dňa 3.3.1997 zmluvu o prevode vlastníctva bytu, v ktorej sa uvádza, že nadobúdateľ je rozvedený. Toto sa však nezakladalo na pravde, a preto skutočnosti, ktoré pán W. uviedol vo svojej žiadosti o prevod bytu do vlastníctva, a následne aj v samotnej zmluve, respektíve samotné toto konanie pána W.Á. možno hodnotiť len ako konanie, ktorým sa v konečnom dôsledku obchádzal zákon, respektíve, ktoré konanie je v rozpore s dobrými mravmi. Uvedeným zavádzaním odporcu v 4. rade mal pán W. v úmysle obísť zákon tak, aby sa výlučným vlastníkom bytu stal jedine on sám bez svojej manželky. V prípade uzavretia zmluvy len s jedným takýmto nájomcom sa jedná o rozpor so zákonom, prípadne o obchádzanie zákona, v dôsledku čoho je právny úkon podľa § 39 OZ neplatný. Navrhovateľka plne súhlasí s názorom prvostupňového súdu, že pohnútkou a účelom správania M. W. bolo preukázateľne získať byt do výlučného vlastníctva s cieľom vylúčiť svoju manželku z nadobudnutia vlastníckeho práva. Právna predchodkyňa navrhovateľky sa opakovane už od roku 1998 bránila voči skutočnosti, že by mal byť právny úkon, ktorý mal jej manžel nadobudnúť výlučné vlastníctvo k bytu, platným právnym úkonom, a to najmä v katastrálnom konaní. Neplatnosti právneho úkonu sa právna predchodkyňa navrhovateľky, ako aj navrhovateľka samotná, domáhali nielen v roku 1998, ale je v ďalších rokoch, okrem obdobia, keď na tom nemali naliehavý právny záujem. Z uvedených dôvodov navrhovateľka žiada, aby súd napadnuté rozhodnutie potvrdil a priznal jej náhradu trov odvolacieho konania. Krajský súd v Bratislave ako súd odvolací (§ 10 ods. 1 O.s.p.), preskúmal a prejednal odvolanie odporkyne v 2. rade v rozsahu podľa § 212 ods. 1, 2 písm. c) O.s.p. na odvolacom pojednávaní, a po preskúmaní konania, ktoré predchádzalo rozhodnutiu vo veci a po doplnení dokazovania dospel k záveru, že prvostupňový súd neúplne zistil skutkový stav veci a vec aj nesprávne právne posúdil, čo malo za následok jeho nesprávne rozhodnutie vo veci. Závery prvostupňového súdu o absolútnej neplatnosti právneho úkonu (zmluvy č. 02 0 1286 97 o prevode vlastníctva bytu a zriadení záložného práva, uzatvorenej dňa 3.3.1997 medzi M. W. a Hlavným mestom SR Bratislava) pre rozpor so zákonom, pre jeho obchádzanie, resp. pre rozpor s dobrými mravmi, neobstoja. Skutkové zistenia odvolacieho súdu, ktoré vyplynuli z doplneného dokazovania výsluchom účastníkov konania a listinnými dôkazmi založenými v spise, svedčia o tom, že M. W., ešte pred uzatvorením manželstva s právnou predchodkyňou navrhovateľky - Martou W., žil v trojizbovom byte č. 6 na 2. poschodí bytového domu Z. R. Č.. XX v Bratislave so svojou pôvodnou rodinou - manželkou D. V. W. G. V. M. (odporkyniami v 1. a 2. rade). Po odsťahovaní bývalej manželky D. (s ktorou sa rozviedol) uzatvoril M. W. W. X.X.XXXX s Bytovým podnikom mestskej časti Bratislava - Ružinov nájomnú zmluvu k tomuto bytu na dobu neurčitú (č.l. 207 spisu). Podľa tvrdenia odporkyne v 2. rade, táto v predmetnom byte bývala asi do roku 1989 - 1990. Jej sestra G. musela byt opustiť v čase, kedy sa do neho nasťahovala právna predchodkyňa navrhovateľky spolu s navrhovateľkou. Navrhovateľka pred odvolacím súdom uviedla, že pred prisťahovaním k M. W. bývala so svojou matkou u babky na G. X. S. N.. Odvolací súd z obsahu listu Miestneho úradu mestskej časti Bratislava - Ružinov zo dňa 27.2.2007 (č.l. 106 spisu) zistil, že počas trvania manželstva s M. W. N. O. W., F.. D. W. X.X.XXXX vedená ako nájomníčka obecného bytu na D.. C. X/b S. N., pričom od 10.7.1997 sa nájomcom tohto bytu stala jej dcéra R. D.. K tomuto navrhovateľka uviedla, že v tomto byte s matkou nebývali, istú dobu tam býval jej bratranec. Potvrdila však, že dňa 10.7.1997 uzatvorila nájomnú zmluvu o nájme bytu na D.. C. X/ b s prenajímateľom Hlavným mestom SR Bratislava (č.l. 146 spisu), neskôr si tento byt odkúpila do vlastníctva, a po určitom čase, asi v roku 2004, byt predala. Vedľajší účastník pred odvolacím súdom uviedol, že v čase uzatvorenia zmluvy s M.Á. W., zmluvy pre vedľajšieho účastníka pripravovali mandatári. Vzhľadom na odstup času je však málo pravdepodobné, aby si niekto pamätal, prečo bol do zmluvy uvedený údaj, že M. W. je rozvedený. V kontexte týchto zistení je zrejmé, že v žiadnom prípade sa nemožno stotožniť so záverom súdu prvého stupňa o preukázaní akéhokoľvek vedomého konania M. W. v rozpore s dobrými mravmi a jeho úmyslom vylúčiť svoju manželku z nadobudnutia vlastníckeho práva k tomuto bytu, a tým aj s jeho úmyslom obchádzať zákon. M. W. vo svojej žiadosti o prevod bytu do vlastníctva zo dňa 13.3.1995 neuviedol, že je rozvedený (č.l. 64 spisu), a v konaní ani nebolo preukázané, že to bol on, kto údaje o ostatných príslušníkoch domácnosti v tejto žiadosti vyškrtol. Všetko nasvedčuje tomu, že pri vypracovávaní textu zmluvy o prevode vlastníctva bytu a zriadení záložného práva vychádzal mandatár z podkladov prenajímateľa (zrejme z nájomnej zmluvy zo dňa 9.4.1993, uzatvorenej po rozvode M. W. Z. O. D.). Navyše ako vyplýva z listu Miestneho úradu mestskej časti Bratislava - Ružinov zo dňa 27.2.2007, vedľajší účastník mal vedomosť o tom, že O. W. aj po uzatvorení manželstva s M. W. dňa 4.9.1993 bola vedená ako nájomníčka iného obecného bytu, a to až do 9.7.1997. Len zo skutočnosti, Ž. M. W. dňa 3.3.1997 podpísal zmluvu o prevode vlastníctva bytu a zriadení záložného práva, v ktorej bol uvedený jeho stav ako rozvedený, nemožno toto považovať za zavádzanie z jeho strany, resp. že by to bol on, kto predávajúceho úmyselne uviedol do omylu. Podľa názoru odvolacieho súdu zmluva o prevode vlastníctva bytu uzatvorená počas trvania manželstva len s jedným z manželov, nie je ani v rozpore s ust. § 16 zákona č. 182/1993 Z.z., pretože vlastnícke právo k bytu bolo prevedené na fyzickú osobu - M. W., ktorý bol nájomcom tohto bytu, a v tomto zákonnom ustanovení nie je výslovne uvedené, že takáto zmluva musí byť uzavretá so všetkými nájomcami. Z uvedených dôvodov dospel odvolací súd k záveru, že právny úkon - Zmluva č. 02 0 1286 97 o prevode vlastníctva bytu a zriadení záložného práva, uzatvorená dňa 3.3.1997 medzi M. W., D.. X.XX.XXXX, N. Z. R. XX, N. a Hlavným mestom SR Bratislava, Primaciálne nám. 1, Bratislava, IČO: XXX XXX, na základe ktorej sa M. W. stal výlučným vlastníkom trojizbového bytu č. 6 na 2. poschodí bytového domu Staré záhrady č. 32, Bratislava, nie je absolútne neplatná. Odvolací súd už vo svojom prvom rozhodnutí zo dňa 21.10.2008, č.k. 14Co/146/2008-265 uviedol, že právny úkon, ktorý bol urobený len jedným z manželov bez súhlasu druhého, a ktorý nie je vybavovaním bežnej veci, sa považuje za platný, pokiaľ ten, kto je ním dotknutý, sa jeho neplatnosti nedovolá (relatívna neplatnosť právneho úkonu podľa § 40a OZ), pričom vyslovil aj svoj právny názor, že zmluva o prevode vlastníctva bytu a zriadení záložného práva nie je bežnou vecou, ktorú môže v zmysle § 145 ods. 1 OZ vybavovať každý z manželov. Preto ak jeden z manželov takúto zmluvu uzavrie bez súhlasu druhého manžela, je takýto právny úkon považovaný za platný len do času, keď sa druhý manžel jeho neplatnosti dovolá (§ 40a OZ), pričom dovolať sa musí voči všetkým účastníkom právneho úkonu. Tento prejav vôle musí vyjadrovať nielen skutočnosť, že ide o uplatnenie relatívnej neplatnosti, ale aj konkrétnu vadu právneho úkonu, ktorá má v danej veci relatívnu neplatnosť za následok. Okrem manžela, ktorého súhlas bol opomenutý, má právo uplatniť neplatnosť právneho úkonu aj adresát právneho úkonu. Neplatnosti právneho úkonu sa nemôže dovolávať ten, kto ju sám spôsobil. Forma dovolania sa relatívnej neplatnosti právneho úkonu nie je zákonom určená, preto tak možno urobiť akýmkoľvek spôsobom, nevzbudzujúcim pochybnosti o jeho urobení. Relatívnej neplatnosti právneho úkonu nie je potrebné sa dovolávať v samostatnom súdnom spore. Stačí, ak ten, kto je takýmto právnym úkonom dotknutý, a kto ho pritom nespôsobil, sa relatívnej neplatnosti dovolal mimosúdnym prejavom adresovaným účastníkovi právneho úkonu - mimosúdnym oznámením; vždy sa však musí jednať o výslovný prejav, z ktorého vyplýva vôľa dovolať sa neplatnosti úkonu, a tento prejav sa musí dostať do sféry druhého účastníka právneho vzťahu. Účinky dovolania sa neplatnosti právneho úkonu nastávajú okamihom, keď dôjde účastníkom právneho úkonu. Prvostupňový súd vo svojom druhom rozhodnutí dospel k záveru, že napadnutý právny úkon je okrem absolútnej neplatnosti aj relatívne neplatný, a súčasne k záveru, že námietka odporcov, ktorou namietali premlčanie práva navrhovateľky domáhať sa relatívnej neplatnosti takéhoto právneho úkonu, je nedôvodná. Ani s týmito závermi sa odvolací súd nestotožňuje. V prvom rade odvolací súd poukazuje na to, že je zrejmé, že O. W. vedela o tom, že jej manžel uzatvoril zmluvu o prevode vlastníctva bytu a zriadení záložného práva, a s týmto jeho úkonom súhlasila, aj keď nie v písomnej forme, ale minimálne konkludentne. Preto sa ani nemohla neskôr dovolávať relatívnej neplatnosti tohto právneho úkonu s tým, že takýto právny úkon je v rozpore s ust. § 145 OZ. Tomuto záveru odvolacieho súdu nasvedčuje nielen jej správanie po smrti manžela - M. W., kedy listom zo dňa 5.10.1998 požiadala o pozastavenie vkladového konania z dôvodu úmrtia manžela, ale aj jej správanie po tom, keď zistila, že vklad vlastníckeho práva v prospech jej manžela už bol dňa 2.9.1998 povolený. Napriek svojej možnej vedomosti o povolení vkladu vlastníckeho práva k bytu v prospech poručiteľa - svojho manžela, túto skutočnosť neuviedla v dedičskom konaní (v novembri 2008, sp.zn. D 1094/98), a nehnuteľnosť sa tak ani nestala predmetom dedičského konania. O jej konkludentnom súhlase s uzatvorením zmluvy o prevode vlastníctva bytu a zriadení záložného práva svedčí aj listinný dôkaz založený v dedičskom spise poručiteľa M.Á. W. vedenom pod sp.zn. D 3/2000 (č.l. 10 dedičského spisu), ktorým je potvrdenie zo dňa 4.3.1997, podpísané M. W., O. W. V. Ľ. B. len 1 deň po podpísaní predmetnej zmluvy o prevode vlastníctva bytu a zriadení záložného práva. Z jeho textu vyplýva, že Ľ. B. „požičiava M. W. Z. O. O. dlhodobú pôžičku na odkúpenie bytu“. Tento doklad predložila samotná O. W. v dodatočnom konaní v dedičskej veci po poručiteľovi M. W., a Ľ. B. ako účastníčka tohto konania vyhlásila dňa 15.2.2000 pred notárkou JUDr. Janou Mikušovou, že na kúpu bytu požičala manželom W. dňa 4.3.1997 sumu 31.715,- Sk. Odvolací súd tak dospel k záveru, že nielen O. W. - právna predchodkyňa navrhovateľky, ale následne ani navrhovateľka, sa nemôže dovolávať určenia relatívnej neplatnosti tohto právneho úkonu. Odhliadnuc od uvedeného záveru považuje odvolací súd za potrebné uviesť, že v tomto konaní nebolo navyše ničím preukázané, že by sa O. W., resp. navrhovateľka, účinne, riadne a včas dovolala relatívnej neplatnosti predmetného právneho úkonu. Tvrdenie navrhovateľky, ktoré si osvojil aj prvostupňový súd, že neplatnosti právneho úkonu sa právna predchodkyňa navrhovateľky, ako aj navrhovateľka, domáhali v katastrálnom konaní, a to opakovane, nezodpovedá vykonanému dokazovaniu. Listom zo dňa 5.10.1998, doručenom Miestnemu úradu Bratislava Ružinov dňa 8.10.1998 (a ktorý považuje navrhovateľka za uplatnenie tohto práva), požiadala jej matka - O. W. len „o pozastavenie vkladu na základe úmrtia jej manžela M. W.“. Neplatnosti zmluvy o prevode vlastníckeho práva k bytu sa ním však nedovolávala. Ani z ostatných listinných dôkazov založených v spise, nevyplýva, že by O. W. v lehote 3 rokov prejavila vôľu domáhať sa určenia relatívnej neplatnosti zmluvy, resp. že by na ňu vôbec kedykoľvek poukázala. Relatívnej neplatnosti zmluvy sa domáhala navrhovateľka až týmto návrhom doručeným na súd dňa 10.1.2007, pričom vzhľadom na námietku premlčania vznesenú odporcami možno konštatovať, že toto právo bolo uplatnené zjavne až po uplynutí premlčacej lehoty, ktorá začala plynúť už dňa 4.3.1997, t.j. deň nasledujúci po uzavretí predmetnej zmluvy. Tento okamih začatia plynutia lehoty bol daný objektívne, nezávisle na subjektívnej okolnosti, či oprávnená - O. W. vedela alebo nevedela o svojom práve. Na zjavnom uplynutí premlčacej lehoty na uplatnenie práva - dovolaní sa neplatnosti právneho úkonu, by nezmenila nič ani tá skutočnosť, že navrhovateľka, príp. jej matka, bola po určitú dobu v katastri nehnuteľností zapísaná ako vlastníčka predmetného bytu. Podľa názoru odvolacieho súdu je v prejednávanej veci irelevantný list starostu mestskej časti Bratislava - Ružinov zo dňa 12.10.1998, adresovaný OÚ Bratislava II, katastrálnemu úradu (č.l. 302 spisu), ktorým požiadal o zastavenie konania o zápis vkladu vlastníctva, lebo ním nedošlo k platnému odstúpeniu od zmluvy. V liste len uvádza, že od zmluvy odstupuje v prípade, že nedošlo k zápisu vlastníckeho práva v prospech M. W. (teda podmienene), navyše starosta mestskej časti nebol na takýto úkon ani oprávnený (primátorom ako štatutárnym zástupcom odporcu v 4. rade nebol na takýto úkon splnomocnený), a „odstúpenie od zmluvy“ nebolo doručené ani právnym nástupkyniam M. W.. Vychádzajúc z vyššie uvedeného odvolací súd napadnutý rozsudok podľa § 220 O.s.p. zmenil tak, že návrh navrhovateľky v celom rozsahu zamietol. Vzhľadom na to, že odvolací súd napadnutý rozsudok zmenil, je v zmysle § 224 ods. 2 O.s.p. povinný rozhodnúť aj o trovách konania na súde prvého stupňa. Zmenou rozsudku v prospech odporcov sú odporcovia účastníkmi, o náhrade trov prvostupňového a odvolacieho konania ktorých by mal súd rozhodnúť v zmysle § 142 ods. 1 O.s.p. v spojení s § 224 ods. 1, 2 O.s.p., pretože mali vo veci plný úspech. Odporcovia v 1., 3. a 4. rade, a vedľajší účastník na strane odporcu v 4. rade, návrhy na náhradu trov prvostupňového a odvolacieho konania nepodali s tým, že im žiadne trovy konania nevznikli. Preto im náhrada trov nebola priznaná. Odporca v 2. rade prostredníctvom svojho právneho zástupcu po podaní návrhu na náhradu trov prvostupňového a odvolacieho konania tieto aj včas vyčíslil celkom vo výške 889,58 eur s tým, že suma 99,58 eur predstavuje náhradu za zaplatený súdny poplatok za odvolanie (dňa 24.1.2008 vo výške 3.000,- Sk) a suma 790,- eur predstavuje náhradu trov právneho zastúpenia. Po prepočítaní vyčíslených trov právneho zastúpenia dospel odvolací súd k záveru, že tieto zodpovedajú jednotlivým úkonom právnej služby podľa ustanovení vyhlášky MS SR č. 655/2004 Z.z. o odmenách a náhradách advokátov za poskytovanie právnych služieb v znení neskorších predpisov (ďalej len „vyhláška"), len boli nesprávne spočítané (ich správny súčet je 788,- eur). Odporca v 2. rade má tak právo na náhradu trov konania celkom vo výške 887,58 eur, z toho na náhradu súdneho poplatku za odvolanie vo výške 99,58 eur, a na náhradu trov právneho zastúpenia vo výške 788,- eur (za 4 úkony uskutočnené v roku 2007 - prevzatie a príprava zastúpenia, písomné vyjadrenie k žalobe, účasť na pojednávaniach konaných dňa 3.10. a 5.12.2007 - 4x 45,51 eur + 4x režijný paušál - RP - po 5,91 eur, za 3 úkony uskutočnené v roku 2008 - prvé odvolanie proti rozsudku, písomné vyjadrenie k odvolaniu odporcu v 4. rade, odvolanie proti uzneseniu o vyrubení súdneho poplatku za odvolanie - 2x 48,63 eur + 1x 24,31 eur + 3x RP po 6,31 eur, za 1 úkon uskutočnený v roku 2009 - účasť na pojednávaní konanom dňa 4.11.2009 - 1x 53,49 eur + 1x RP 6,95 eur, za 5 úkonov uskutočnených v roku 2010 - účasť na pojednávaniach konaných dňa 13.1., 3.3., a 24.3.2010, písomné vyjadrenie na súd dňa 2.3.2010, druhé odvolanie proti rozsudku - 5x 55,49 eur + 5x RP po 7,21 eur, za 1 úkon uskutočnený v roku 2013 - účasť na odvolacom pojednávaní konanom dňa 25.6.2013 - 1x 60,07 eur + 1x RP 7,81 eur). Náhradu rov konania je povinná zaplatiť navrhovateľka k rukám právneho zástupcu odporcu v 2. rade (§ 149 ods. 1 O.s.p.). Poučenie: Proti tomuto rozsudku odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1207200783.3 (dáta aktuálne k 14. 11. 2026). Záväzné je znenie zverejnené súdom.




